钦定古今图书集成/理学汇编/经籍典/第033卷 > 申鉴 > 《时事篇》
## 钦定古今图书集成/理学汇编/经籍典/第033卷 > 申鉴 > 《时事篇》

备博士，广太学，而祠孔子焉，礼也。仲尼作经，本一而
已，古今文不同，而皆自谓真本经；古今先师，义一而
已，异家别说不同，而皆自谓古今。〈此处有误〉仲尼邈而靡
质，昔先师殁而无间，将谁使折之者？秦之灭学也，书
藏于屋壁，义绝于朝野。逮至汉兴，收摭散滞，固已无
全学矣。文有磨灭，言有楚、夏，出有先后。或学者先意，
有所借定，后进相放，弥以滋蔓。故一源十流，天水违
行，而讼者纷如也。执不俱是，比而论之，必有可参者
焉。

或曰：“至德要道约尔，典籍甚富，如而博之，以求约也。”
《语》有之曰：“有鸟将来，张罗待之。”得鸟者，一目也。今为
一目之罗，无时得鸟矣。道虽要也，非博无以通矣。博
其方，约其说。

古者，天子诸侯有事，必告于庙。朝有二史，左史记言，
右史记动。动为《春秋》，言为《尚书》。君举必记，臧否成败，
无不存焉。下及士庶，等各有异，咸在载籍。或欲显而
不得，或欲隐而名章。得失一朝，而荣辱千载，善人劝
焉，淫人惧焉。故先王重之，以嗣赏罚，以辅法教。宜于
令者，官以其日，各书其书，则集之于尚书，若史官使
掌典其事，不书。诡常为善恶则书，言行足以为法式
则书，立功事则书，兵戎动众则书，四方朝献则书，皇
后、贵人太子拜立则书，公主大臣拜免则书，福淫祸
乱则书，祥瑞灾异则书。先帝故事，有起居注。〈汉时有禁中起
居故明德马皇后自撰显宗起居注〉日用动静之节必书焉，宜复其式，
内史掌之，以纪内事。

〈注〉此一节言复“内外注记。”